IKKE FRARØV BARNA LEKEN OG BARNDOMMEN

TA IKKE LEKEN FRA MEG

Du kan kle meg og klå meg og kalle meg lat,

Du kan ta alt jeg eier og nekte meg mat

Men ta ikke leken fra meg.

La meg være et barn, la meg leke nå.

For alle de store har en gang vært små,

Men ta ikke leken fra meg.

Jeg vil leke en stund, jeg vil leke meg sunn.

Du kan drikke min saft og spise min kjeks,

Du kan kalle meg nisse og troll og heks,

Men ta ikke leken fra meg.

Lek, ja, lek for livet.

Lek med hvem du vil.

Lek deg glad i hjerte.

Lek med sang og spill.

Du kan sperre meg inne med kjetting og lås.

Du kan kalle meg fjols eller fjomp eller gås.

Men ta ikke leken fra meg.

 Av Eivind Skeie

Barn trenger lek for å kose seg, slappe av, få overskudd, bearbeide inntrykk, uttrykke seg, utvikle seg som menneske og å tilegne seg erfaringer, kunnskap og lærdom for livet.

For barnet er leken derfor en livsnødvendighet.

Den australske psykiatriprofessoren Russel Meares har i flere år forsket på lekens betydning i forhold til barns utvikling. Han hevder at den frie leken er barnas viktigste rom. Den må vernes og beskyttes fordi den åpner opp for mulighetsrom der hele personlighetenes register kan komme til uttrykk. I leken strømmer barnets egne uttrykk frem som kropp, lyd, bevegelse, følelse, bilde, ord, fortelling og handling. Dette gir barnet en følelse av å være deltaker i en rik og mangfoldig verden. Slik utvikler barnet en primær selvfølelse - en selvfølelse som ikke er basert på prestasjon, men på en følelse av å være en levende person med eget senter.

Meares påpeker at psykiske sykdommer som angst og utmattelseslidelser blant barn og unge øker proporsjonalt med at leken forsvinner fra deres liv. Problemet er ikke nødvendigvis at det er for mange krav og forventninger til dagens barn. Problemet er at samfunnet i dag invaderer et av de siste rom hvor barna kan være seg selv på egne premisser og at dagens rådene pedagogikk baseres på målstyring, standardisering og normative kriterier som ødelegger barnets muligheter til å etablere en egen identitet, oppdage, erfare og sette navn på sin egen verden. Personlig vekst utvikles ikke utelukkende gjennom kognitiv mestring og skoleferdigheter.

På kort tid har barnas lek blitt flyttet fra gata, fra mellom husene, fra skogen og fjæra og inn i pedagogiske institusjoner og voksenstyrte arenaer. Denne utviklingen har fått stadig

flere forskere og fagpersoner til å slå alarm. De frykter at barndommen er i ferd med å forsvinne bort med tidlig skolestart, lengre skoledager, organiserte fritidsaktiviteter og at barnehage-barna skal ha mer målrettet læringsaktiviteter som en del av tidlig-innsats-tenkningen. Friheten til barns leks er i ferd med å forvitre takt med instittusjonaliseringen.

Om skolefritidsordningen uttrykkes det gjerne at «nå er det på høy tid at det stilles krav til SFO» og med det menes det gjerne voksenstyrte aktiviteter som støtte til skolelivet og dens målstyrte pedagogikk. Det å være sammen med andre barn og leke kan barna gjøre hvis det blir tid til overs – etter at lekser og alle mulige aktiviteter er unnagjort.

Professor Knut Løndal ved Institutt for grunnskole og faglærerutdanning, Høgskolen i Oslo og Akershus har i sin doktorgradsavhandling i samarbeid med Norges Idrettshøyskole, studert barns lek i SFO. Studien konkluderer med at lek utgjør en betydelig del av barnas SFO-tid og at leken i uformelle situasjoner er viktig for dem. Gjennom kroppslig lek får barna erfaring av sammenheng i tilværelsen og spontan lek er viktig for deres videre fysiske og sosiale utvikling. Løndal advarer mot for mye organisering og voksenstyrt aktiviteter i

SFO-tiden. Barnas frie lek sammen med andre barn er det aller viktigste i skolefritidsordningen fordi barn kan gå og glipp av viktig læring dersom SFO organiseres og struktureres på linje med skolehverdagen. Han liker derfor dårlig en utvikling der SFO-tiden stadig fylles opp av idrettstilbud, leksehjelp og kulturaktiviteter fordi dette er med på å legge press på den tida barna har til å leke fritt sammen med vennene sine. I følge Løndal knytter voksne ofte kvalitet i institusjoner for barn til spesifikk læring, han mener derimot at vi bør sikre oss at leken blir vektlagt i barnas hverdag. SFO og Aktivitetsskolen bør vurderes ut fra om det er et sted for god lek og ikke ut fra hvor mange voksenstyrte aktiviteter som tilbys.

Desto tidligere barna begynner med målstyrt læring, jo dårligere går det med dem videre i skole og utdanningssystemet hevder Dion Sommer, professor i utviklingspsykologi ved Aarhus Universitet. I et intervju med den danske riksavisen Information sier han:

-Det finnes en forestilling om at små barn skal kunne lære via programmer, som voksne styrer. Men små barn lærer ikke på den måten, for dem er leken den viktigste kilden til læring. Didaktisk, målstyrt læring og instruksjonspedagogikk fører derfor ikke til senere gevinst.

Dion Sommer har gjennomgått 400 internasjonale forskningsprosjekter og konklusjonen er klokkeklar ifølge den danske professoren:

-Et helt overveldende flertall av de internasjonale undersøkelsene dokumenterer, at tidlig organisert læring i daginstitusjoner ikke bare fører til dårlig sosial fungering i form av prestasjonsangst, hyperaktivitet, aggresjon og urolig adferd, men at fremtidig kompetanse innen språkforståelse, matematikk og naturfag forverres – ikke forbedres. Jeg synes det er dypt ironisk at den type tidlig innsats som man tror vil gi en bedre skolestart, fører til det motsatte.

Barn har rett til å leke, dette er nedfelt i FNs Barnekonvensjon som de fleste land i verden har undertegnet - inkludert Norge. Barnekonvensjonen gir barn egne rettigheter som f.eks. rett til skole, helsehjelp, fritid og lek. De to siste rettighetene er nedfelt i artikkel 31.

I 2013 publiserte FN en presisering og utfyllende kommentar angående artikkel 31 for å sikre dagens barn tid og rom til fri og spontan lek.

I kommentaren står b.l.a. følgende: «I mange deler av verden anses lek som bortkastet tid, som tid brukt på useriøs og uproduktiv aktivitet uten egenverdi. Foreldre, profesjonelle omsorgsytere og ansatte i offentlig forvaltning rangerer læringsarbeid eller arbeid for penger høyt, men lek ses på som bråkete, skittent, forstyrrende og ødeleggende. I tillegg mangler ofte voksne den tryggheten, evnen og forståelsen som kreves for å kunne støtte opp om barns lek og for å kunne være sammen med dem på i leken. Både barns rett til å delta i lek og tidsfordriv, og den grunnleggende rollen det spiller for deres velvære, helse og utvikling, er lite forstått og lite verdsatt.»

FN uttrykker også bekymring for i hvor liten grad rettighetene i artikkel 31 anerkjennes i praksis, blant annet at det i liten grad sørges for nasjonal og lokal planlegging og lovgivning som ivaretar barns lek.

I 1997 senket man alderen for skolestart fra 7 til 6 år og samme år ble de kommunale skolefritidsordningene etablert – inkludert Tau SFO. Da forslaget om at 6-åringene skulle flyttes fra barnehagen til skolen kom det sterke protester fra flere hold. For å roe ned foreldre og en rekke fagfolk ble det lovet fra sentralt hold at det første skoleåret skulle leken stå i fokus – både som metode i undervisningen og økter med fri lek og aktiviteter. Det ble derfor ansatt førskolelærere i skolen for å ivareta det beste fra barnehagen, nemlig leken.

Skolefritidsordningen legger beslag på det som frem til 1997 var barnas fritid hvor 6-9 åringene gikk hjem etter endt skoledag. Her tok barna seg en matbit, gjorde lekser og etterpå hadde de flere timer med fri tid som de selv fikk bestemme over og fylle med innhold. Og når 6-9-åringer får anledning til å velge hva de vil gjøre, er det i all hovedsak lek og lekpregede aktiviteter for fornøyelsens skyld - hvor de bare kan kose seg, slappe av og koble ut. Barn trenger lek, avslapping og egen tid like mye i dag som før skolefritidsordningene gjorde sitt inntog i deres liv.

I Finland skårer 15-åringene høyt når det gjelder skoleresultater og i flere år har de toppet

PISA-undersøkelsen som er en internasjonal skoletest i regi av OECD. Selv er finnene skeptiske til slike tester og har få nasjonale prøver. Den amerikanske filmskaperen Michael Moore reiste til Finland for å undersøke hva oppskriften på suksessen deres var.

I dokumentaren «Where to invade next» har han samtaler med utdanningsministeren, rektorer og lærere. Noen av svarene Moore fikk var at elvene hadde svært få eller ingen eller lekser, kort skoledag og mye tid til fri lek. Selv utdanningsministeren poengterte hvor viktig det er for barna å få leke og at de får tid til bare å være barn. De gode skoleresultatene skyldes selvsagt flere faktorer. Ifølge forskere er den viktigste årsaken et høyt kvalifisert lærerkorps. Alle lærere, inkludert førskolelærere må ha en femåring mastergrad og slik har det vært i mer enn 40 år. Det er egne opptaksprøver og hard konkurranse om

studieplassene – bare èn av ti kommer inn på lærerutdanningen ved Finlands åtte universitetet. Lærerutdanningen ble flyttet fra lærerhøgskoler til universiteter på 1970-tallet. Lærerutdannelsen ble dermed sterkere forankret i forskning og det legges stor vekt på at studentene utvikler analytiske ferdigheter og evnen til å reflektere over undervisnings- og læringsprosesser.

I Finland har det vært få utdanningsreformer sammenlignet med Norge som har gjennomført slike i 1971,1974,1987,1994,1997 og 2006. Den sentrale tankegangen har vært at menneskelig investering ved hjelp av utdanningssystemet fremmer økonomisk vekst på samme måte som investeringer i andre produksjonsformer. Konsekvensen har blitt at individets ønsker og utdanningenes egenverdi er kommet i bakgrunnen.

Finske lærere har i tillegg stor grad av autonomi – det vil si at de selv kan bestemme hvordan de vi legge opp undervisningen og hvilke bøker de vil bruke. Så lenge de holder seg innenfor budsjett, retningslinjer og noen rundt formulerte målsettinger, vil de ikke bli utsatt for noen form for kontroll, verken fra rektor eller myndigheter. For å kunne arbeide som

autonome profesjonelle pedagoger og utnytte den ekspertisen de har skaffet seg gjennom en lang og grundig utdanning, må lærerne ha tillit, ikke bare fra skolens ledelse og skolemyndigheter, men også fra foreldrene. Denne tilliten har lærerne i Finland og yrke deres har en høy status.

Det finnes sider ved finsk skole som kanskje kan overaske: trivselen til elevene er lav og de misliker fagene, finske skoler har lavere antall skoletimer enn den norske skolen, finnene har to uker lenger sommerferie, det finnes nesten ingen privatskoler, de har omtrent ingen foreldreinnflytelse, de offentliggjør ikke resultater fra nasjonale prøver og de bruker nesten ikke IKT i skolesammenheng. Dessuten starter barna på skolen når de er 7 år.

Norske politikere og byråkrater er selvsagt godt kjent med at Finland topper

PISA-undersøkelsen, og de er svært på hugget når det gjelder å forbedre norske elevers skoleresultater slik at vi kan klatre på PISA-rangeringen. Skal Norge lykkes med denne målsettingen hjelper det lite å stadig vekk innføre nye utdanningsreformer, skifte ut læreplaner, øke antall skoletimer, innføre heldagsskole, kreve satsning på grunnleggende ferdigheter allerede i barnehagen og la skolefritidsordningen bli en læringsarena som skal understøtter skolens arbeid – dette er lærdom fra Finland, forskere og fagfolk.

Det kan være verd å legge seg på minne følgende kommentar på lederplass i Stavanger Aftenblad 8.september 2017:

«Menneske bruker skrekkelig lang tid på å bli vaksen. Det er ikkje sikkert du kan komprimera eller forsere eller framskynda prosessen. Sjølv om det er vanskeleg å akseptera at ting tar tid. Og at ting bør skje i rett rekkefølge.»

La derfor barna få beholde sin barndom hvor de kan få leke seg glade og sunne og få tid til å vokse og utvikle seg i takt med seg selv.

Anbefalt lesing - Link til:

«Nå må vi slutte å leke, vi er jo her for å lære» - Masteroppgave i pedagogikk av Gro Karlsgård Rydheim

Her belyses emner som: Hva er lek?, Hvilket syn har vi på barnas lek i skolen og hvilken betydning har leken for barns læring og utvikling.

«Til forsvar for barns spontane lek» - artikkel i Nordisk tidsskrift for pedagogikk og kritikk av

førsteamanuensis i pedagogikk Einar Sundsdal ved Høgskolen i Sør-Trøndelag og førsteamanuensis i pedagogikk Maria Øksnes ved NTNU.